  Анжелика Тихонова корреспондент Удмуртиысь кык дышетскисьёс «Ӟырдыт сюлэм» («Горячее сердце») огъяросси мер но кун кичӧлтонлэн лауреатъёсыз луизы. Со сярысь элькун тӧролэн но кивалтэтлэн пресс-службазы ивортэ. Улосвыл тӧро дорын ортчем аппарат кенешонын пиналъёслы пусъёс, дипломъёс но Данъян книгаез Удмуртилэн тӧроез Александр Бречалов но элькунъя валтӥсь федерал инспектор Сергей Панов сётӥзы. Ярысь шоръёзо школаысь 8-тӥ классын дышетскись Кирилл Пагин кылем арын гужем каргуртысь тыметын пыласькись пияшез утиз. Со тодмоезлэсь ву вылын ассэ умой шӧдымтэзэ синйылтэм но соку ик юрттыны кариськем но сое ярдуре поттэм. Пияш со вакытэ йырсазьзэ ыштэм вылэм ини. Ярдурын трос шутэтскисьёс вал, но мон малпамъя, соос номыре ӧз синйылтэ. Бӧрысь кин ке но ӝог эмъюрттэт сётӥсьёсты ӧтиз Кирилл Пагин, Яр школаын дышетскисьКыкетӥез пусъем мурт – Елизавета Перминова – Ижкарысь экономикая но математикая 29 номеро лицейын дышетскись. Егит кырӟась 2017-тӥ арын Удмуртиысь кун филармониын «День добра» нимаськись ӟечлэсьтон концертъёс пуктыны ӵектӥз. Концертэ Даун синдромен пиналъёсты огазеясь «Солнечный мир» группаысь 30 адями пыриськиз. Соку ик нылаш тазалыксыя ӧжыт быгатонлыкъем пиналъёсын эшъяськиз. Нош «Творчествоя инклюзив лаборатория кылдытон» ӵектосэз «Доброволец России 2018» огъяросси конкурслэн улосвыл люкетаз вормисе потӥз. Елизавета Перминовалэн верамезъя, «Солнечный мир» группаен ужзы азьланьтӥське, концертъёсы соослэн номеръёссы пыро,озьы ик со пиналъёсын кӧня ке видеоклипъёссы но лэсьтэмын. Азьланяз «киосын» кырӟась кылӥсьтэм пиналъёсын огазеяськыса ӵектос быдэстыны чаклало. Нош ачиз нылаш инвожое Германиын кылъя но лулчеберетъя калыккуспо фестивальын Россилэсь данзэ утёз. Александр Бречалов пусйиз, ӵапак таӵе ужъёс вылын туала пиналъёсты будэтоно шуыса. Озьы ик со дышетскисьёслэн анай-атайёссылы кышкасьтэм, ӟеч сюлэмо нылпиосты будэтэмзы понна тау кариз.  ВАТСАН «Ӟырдыт сюлэм» огъяросси мер но кун кичӧлтонэз Мерлык но лулчеберет кичӧлтонъёсъя фонд кылдытӥз. Солэн валтӥсь ужпумез мыло-кыдо, адямилы юрттэт сётэм, секыт улон югдурез вормем 23 аресозь нылпиосты но егитъёсты пусъён луэ. Фондлы Россиысь Просвещениея министерство, Обороная министерство, МЧС, Кунпуш ужъёсъя министерство, Нылпилэн эрикрадъёсызъя Россилэн азьмурт бордын ужась ужоскетчи, Россиысь дышетскисьёслэн движенизы, Юнармия движение, озьы ик мер огазеяськонъёс но фондъёс юртто. Со сяна, кичӧлтонлы Россиысь Федераци Кенеш но Кун Дума дурбасьтӥзы. Мерлык но лулчеберет кичӧлтонъёсъя фондлэн кивалтӥсез - Светлана Медведева. Тегъёс: нылпиос Удмуртия Россия Мерлык АлександрБречалов  